**ก.อุตสาหกรรม เดินหน้าสนับสนุนชุมชนม่อนจอง​แปรรูป​กาแฟครบวงจร​ สู่การสร้างรายได้ที่ยั่งยืน**

จ.เชียงใหม่ 9 มกราคม 2562 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วยนายกอบชัย สังสิทธิสวัสดิ์ อธิบดีกรมส่งเสริมอุตสาหกรรม และคณะผู้บริหารกรมส่งเสริมอุตสาหกรรม ลงพื้นที่เยี่ยมชมกลุ่มวิสาหกิจชุมชนแปรรูปกาแฟดอยม่อนจอง​ ต.ม่อนจอง อ.อมก๋อย โดยมีนางสาวรัฒนา จะเตาะ ประธานกลุ่มวิสาหกิจชุมชนแปรรูปกาแฟดอยม่อนจอง กล่าวสรุปภาพรวมการดำเนินงานของชุมชน

“กลุ่มวิสาหกิจชุมชนแปรรูปกาแฟดอยม่อนจอง” ถือว่าเป็นพื้นที่ที่เหมาะแก่การปลูกกาแฟพันธุ์อาราบิก้าเป็นอย่างยิ่ง​ เนื่องจากมีความสูงจากระดับน้ำทะเลประมาณ 800 – 1,200 เมตร และมีความอุดมสมบูรณ์ทั้งสภาพดินและน้ำที่พอเหมาะ รวมถึงสภาพอากาศที่เย็นตลอดทั้งปี ทำให้มีความเหมาะสมกับการปลูกกาแฟเป็นอย่างยิ่ง

กาแฟเป็นพืชที่จำเป็นต้องปลูกในที่ค่อนข้างร่ม ภายใต้ไม้ใหญ่มีแสงแดดไม่เกิน 60% ดังนั้นจึงเหมาะจะปลูกแทรกตามแนวป่า​ ซึ่งใน 1 ไร่ สามารถปลูกได้ประมาณ 400 ต้น ให้ผลผลิตที่ดีเต็มที่ 2.5- 3 ก.ก./ต้น สร้างรายได้สูงถึง 15,000-25,000 บาท/ไร่ นอกจากนั้นยังเป็นวิธีการอนุรักษ์ป่าไม้ไปด้วย ดังนั้นชาวเขาจึงต้องรักษาป่าและพื้นที่ ปลูกกาแฟของเขาไม่ให้เกิดไฟป่าในช่วงฤดูแล้ง นับเป็นการพิทักษ์ป่าไม้ไปด้วยในขณะเดียวกัน จึงเหมาะสมอย่างยิ่ง ที่จะนำต้นกาแฟมาส่งเสริมปลูกยังพื้นที่สูงต่าง ๆ ในภาคเหนือ ทั้งนี้ ชุมชนดังกล่าวมีความต้องการให้ทางกระทรวงอุตสาหกรรม ให้การส่งเสริม พัฒนา และสนับสนุนด้านเครื่องจักรในการแปรรูปผลผลิตกาแฟ จำนวน 3 เครื่อง ประกอบด้วย(1)เครื่องสีเชอรี่ (2) เครื่องสีกะลา

(3) เครื่องคั่วกาแฟ และโรงตาก

โดยที่ผ่านมาศูนย์ส่งเสริมอุตสาหกรรมภาคที่ 1 ได้ให้ความช่วยเหลือด้านระบบไฟ และด้านเครื่องจักรและด้านการออกแบบพัฒนาบรรจุภัณฑ์​ พร้อมกันนี้ รมช.สมชายฯ นำทีม อสอ.นายกอบชัยฯ และผู้บริหารกรมส่งเสริมอุตสาหกรรม มอบของขวัญอุปกรณ์ทางการเรียน สร้างรอยยิ้มให้กับเด็กในชุมชนก่อนวันเด็กที่กำลังจะมาถึง### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว